《忆敬亭山作》
宋代·郭祥正

忽忆敬亭山，翠碧千万寻。白云拂地弄晴影，黄猿啸晚清人心。

桃花流水三月深，柳絮披烟辞故林。重楼复殿据山脚，像塑制度祠非淫。

晋时谢守曾赛雨，至今石上镌遗吟。五言雅重参二典，琅琅一诵铿璆琳。

绿潭无底白玉沈，千载何人知此音。李白骑鲸出沧海，回鞭曾宿岧峣岑。

却泛虚舟弄溪月，紫霞之杯倾不歇。醉来更约崔宗之，秋水玄谈清兴发。

数公逸驾何当还，怅望英风不可攀。信道相看两不厌，古来只有敬亭山。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。